campingvogn
Store norske leksikon,Teknologi og industri,Transport,Bil,Motorkjøretøyer
Campingvogn er en tilhenger for bil, utformet og innredet som et feriehus. Den kan for eksempel inneholde sittegruppe, sofa, kjøkken, soveplass, bad og dusj med mer.
Utforming Utforming av campingvogner kan variere fra enklere utforminger til mer luksuriøse innredninger. Enkelte typer campingvogner kan være sammenleggbare for å redusere plassbehov ved lagring av campingvogn og for å få redusert luftmotstand ved kjøring. Størrelsene på en campingvogn kan være alt fra små vogner på to til tre meter og under to meter bredde, til campingvogner på over ti meter lengde og opp til to og en halv meter bredde (tre meter på de flyttbare). Det finnes også campingvogner på to etasjer. En vanlig campingvogn veier ofte mellom 1000–1500 kg. Større vogner over seks og en halv meter veier gjerne 1800–2000 kg, mens mindre vogner under fire meter gjerne veier under 1000 kg. Noen campingvogner har en utforming og størrelse som er mer beregnet for å være flyttbare til en fast campingplass heller enn å skulle kjøres mye på veien. Disse kalles noen ganger «husvogn». Regelverk Det finnes spesifikke regler som gjelder ved kjøring med tilhenger eller campingvogn. Reglene varierer noe fra land til land. Regler som gjelder for kjøring med tilhenger/campingvogn i Norge er dokumentert hos Statens vegvesen. Noen regler gjelder for føreren og noen regler gjelder spesifikt for kjøretøyet. Ved kjøring med campingvogn må både regler for gyldig sertifikat og for godkjent kjøretøy følges. I Norge er reglene for kjøring med tilhenger med ordinært sertifikat klasse B. Det finnes en tilhengerkalkulatorer hos Statens vegvesen, der du ved å legge inn førerkortklasse og registreringsnummer på bil og tilhenger kan få vite om du kan kjøre med tilhengeren. Med kjøring med campingvogn er det bilens og campingvognens totalvekt som teller ved kjøring med ordinært B-sertifikat. Ved B-sertifikat må bil og campingvogn ikke overstige 3500 kg. Er totalvekten for bil og campingvogn over 3500 kg, må fører anskaffe seg sertifikat B96 (maks 4250 kg) eller BE sertifikat. Regler som gjelder for kjøretøyet er beskrevet i vognkortet til kjøretøyet. Der oppgis det også hva bilen maksimalt er tillatt å trekke av tilhengervekt, dette varierer mye. Ikke alle biler har lov å trekke tilhenger, eller kjøretøyet kan ha redusert tilhengervekt. Ved kjøring med campingvogn skal kjøretøyet ha «campingvognspeil» som gjør det mulig for fører å se bakover forbi campingvognen ved kjøring på vei. Disse speilene monteres utenpå bilens ordinære speil. Med campingvogn eller tilhenger er maks tillatte hastighet 80 km/t. I 2022 ble såkalt Tempo 100 (makshastighet på 100 km/t for kjøring med tilhenger) innført i Norge. Det er spesifikt utstyr og spesifikke regler for bil og tilhenger som må være til stede for at tilhenger eller campingvogn skal bli godkjent for Tempo 100. Historikk Interessen for campingvogner var stor allerede i 1930-årene, både i Europa og i USA, men blusset ytterligere opp i Norge på 1960-tallet. Salget av nye campingvogner i Norge har jevnt over vært stigende siden, og det ble solgt 2681 nye campingvogner i Norge i 2021. I 2020 fantes det over 120 000 registrerte campingvogner i Norge. Dette er en økning på 30 prosent de siste ti årene. Les mer i Store norske leksikon bobil bil Eksterne lenker Statens vegvesen: Oversikt over hvilke kjøretøy ulike førerkort gir tillatelse til å kjøre Statens vegvesen: Tillhengerkalkulator Statens vegvesen: Godkjenning av tilhenger for å kjøre i 100 km/t (Tempo 100) SSB: Salg av campingvogner i Norge